જ્યારે ઇન્ટરનેટ-મોબાઇલ ફોન નહોતાં અને પૉર્નસામગ્રી આટલી સુલભ નહોતી ત્યારે સેક્સનાં રસપ્રચુર વર્ણનો કરતી સસ્તી પૉકેટબુક્સનો જમાનો હતો (અત્યારે મસ્તરામનું સ્થાન સવિતાભાભીએ લીધું છે). ગલગલિયાં કરાવે અને જી લલચાએ રહા ન જાએ ટાઇપની આવી બુક્સ ન્યુઝ-સ્ટૅન્ડ્સ પર કાઉન્ટરની નીચેથી ચોરીછૂપે વેચાતી. હૉસ્ટેલથી લઈને આર્મીના જવાનો અને શોખીનો પોતાના બાથરૂમમાં પુરાઈને એ વાંચતા, પરંતુ આવી વાર્તા લખવા પાછળ એક લેખકને પોતાનું ઘર ચલાવવાની મજબૂરી પણ હોઈ શકે એવી કલ્પના ડિરેક્ટર અખિલેશ જયસ્વાલની ફિલ્મ ‘મસ્તરામ’માં કરવામાં આવી છે. અખિલેશ અગાઉ અનુરાગ કશ્યપની ‘ગૅન્ગ્સ ઑફ વાસેપુર’ માટે સંવાદો લખી ચૂક્યા છે. ‘મસ્તરામ’માં એક પણ જાણીતો કલાકાર નથી છતાં ફિલ્મનાં પાત્રો, તેમના સંવાદો અને મનાલીનાં લોકેશન્સ જબરદસ્ત વાસ્તવિક લાગે છે.